Kulow (AK/SN). Z wosebitym swjedźenjom je Kulowska ewangelska wosada wčera na fararja a wučerja Friedricha Forella (1888–1968) dopominała. „Chcemy diakoniske skutkowanje Friedricha Forella wuzběhnyć a zdobom zwisk mjez cyrkwju a diakoniju wuwědomić“, podšmórny předsydka Kulowskeho Forelloweho towarstwa Jana-Eva Scholz. Jako hóstneho prědarja witachu na swjedźenskej Božej słužbje rektora Drježdźanskeho diakoniskeho domu dr. Thila Daniela. Jeho dom přewostaji zdobom wustajeńcu wo zakładach diakonije a paramentiki. Tale akademiska disciplina praktiskeje teologije zaběra so z wuhotowanjom cyrkwinskich rumnosćow.
szl_Latn